SHBA: Takimi Obama-Sarkozi në Shtëpinë e Bardhë
Mes çështjeve të diskutuara ishin ekonomia globale, përpjekjet për sanksione ndaj Iranit dhe situata në Afganistan
Të hënën, presidenti Sarkozi foli hapur gjatë një fjalimi në Universitetin e Kolumbias në qytetin e Nju Jorkut. Ai tha se një vend i vetëm nuk mund ta udhëheqë botën dhe u bëri thirrje Shteteve të Bashkuara të miratojnë masat rregullatore financiare për të shmangur një krizë të re të sistemin financiar global. Por dje në Shtëpinë e Bardhë, dy krerët e shteteve u përpoqën të eliminonin spekullimet për një tendosje marrëdhëniesh, kur presidenti Obama iu referua presidentit Sarkozi si miku i tij. Zoti Sarkozi, duke folur përmes një përkthyesi, tha se marrëdhënia e tij me presidentin Obama kishte qenë e afërt. Dy udhëheqësit diskutuan Afganistanin, ku Franca ka rreth 4 mijë trupa ushtarake dhe specialistë stërvitjeje. Më herët, zëdhënësi i Shtëpisë së Bardhë Robert Gibs tha se presidenti Obama nuk do t’i kërkonte Francës shtimin e trupave. Presidenti Sarkozi e quajti suksesin në Afganistan qenësor për sigurinë e Shteteve të Bashkuara, Francës dhe Evropës. Diskutimet përfshinë ambiciet bërthamore të Iranit dhe qëndrimin sfidues ndaj kërkesave për pezullimin e pasurimit të uraniumit. Presidenti Obama tha se shpreson të marrë një vendim për sanksione të reja të OKB-së brenda disa javësh. Në lidhje me Lindjen e Mesme, presidenti Sarkozi e dënoi Izraelin për vendbanimet në territorin e marrë gjatë luftës së vitit 1967. Ai vlerësoi lart përfshirjen e Shteteve të Bashkuara në përpjekjet e paqes. Zoti Sarkozi bëri një vizitë në Kongresin amerikan ku u informua mbi hapat që po merren për reformimin e masave rregullatore financiare. Zoti Sarkozi ndaloi edhe tek një shkollë fillore e Uashingtonit ku u lexoi fëmijëve një tregim të famshëm për Madalenën, një vajzë amerikane që jetonte në një shtëpi të vjetër në Paris.